Regionsudvalgets resolution om "Den kommende regeringskonference"

(2000/C 57/17)

REGIONSUDVALGET, som

henviser til konklusionerne fra Det Europæiske Råd i Køln, som bekræftede sin vilje til at indkalde til en regeringskonference, der skal løse de institutionelle spørgsmål, som ikke blev ryddet af vejen i Amsterdam, og som der skal findes en løsning på inden udvidelsen;

henviser til beslutning truffet af De Europæiske Råd i Køln og Tammerfors om at udarbejde en Pagt for grundlæggende rettigheder for Den Europæiske Union;

henviser til erklæringerne fra Europa-Kommissionens formand, Romano Prodi, om, at den konference, som indledes i Helsingfors, bør have udvidede målsætninger;

henviser til Regionsudvalgets udtalelse af 15. september 1999 om de institutionelle aspekter ved udvidelsen, "Lokal- og regionalstyre i Europa"(1);

henviser til rapporten fra Europa-Kommissionens ekspertgruppe med Jean-Luc Dehaene som formand;

henviser til Europa-Parlamentets beslutning af 18. november 1999 om forberedelsen af traktatrevisionen og den kommende regeringskonference;

henviser til Europa-Kommissionens bidrag til forberedelse af regeringskonferencen vedtaget den 10. november 1999;

og som

understreger Den Europæiske Unions dobbelte demokratiske legitimitet, som beror på stater og på folkeslag,

understreger, at det nuværende demokratiske underskud ikke vil kunne undgå at øges efter udvidelsen,

vurderer, at tiltrædelse af Den Europæiske Union må indebære vedtagelse af subsidiaritetsprincippet,

peger på udvidelsens konsekvenser for Regionsudvalget -

vedtog på den 31. plenarforsamling den 17.-18. november 1999 (mødet den 18. november) enstemmigt følgende resolution.

Regionsudvalget

1. mener, at den kommende institutionelle reforms grundlæggende målsætninger bør være at styrke og demokratisere de europæiske institutioner, ved at man stiller passende instrumenter til deres rådighed til imødegåelse af de udfordringer, som udvidelsen medfører,

2. har derfor den opfattelse, at regeringskonferencen bør udvide sine målsætninger og ikke blot begrænses til de institutionelle spørgsmål, som henstod uløste i Amsterdam, nemlig Europa-Kommissionens størrelse og sammensætning, stemmevægtning i Rådet og udvidelse af afstemninger med kvalificeret flertal,

3. minder om den vigtige rolle, som Regionsudvalget spiller som ambassadør over for de europæiske borgere, og som bidrager til at forankre den europæiske tankegang i deres dagligdag, og som endvidere gør det muligt for borgerne at forstå EU's hensigter og målsætninger, og anmoder om en bedre fordeling af kompetenceområderne mellem de forskellige niveauer inden for den europæiske nationale og regionale/lokale beslutningstagning,

4. henstiller til Europa-Kommissionen at tage hensyn til Regionsudvalgets krav, når den fastlægger sit formelle forslag,

5. anmoder om at blive fuldt inddraget i forhandlingsprocessen vedrørende de kommende institutionelle reformer og udarbejdelsen af Pagten for grundlæggende rettigheder, som skal sætte hver enkelt borger i stand til at identificere det europæiske borgerskab som bærer af nye direkte rettigheder,

6. anmoder om, at de lokale og regionale myndigheders rolle i forbindelse med iværksættelse og iagttagelse af subsidiaritetsprincippet skrives ind i traktaten,

7. anmoder om, at princippet om lokalt selvstyre skrives ind i traktaten,

8. anmoder om en generel udbredelse af princippet om samråd med Regionsudvalget på de uformelle rådsmøder,

9. anmoder om en nyfastlæggelse af Regionsudvalgets sammensætning, så medlemstallet fastsættes til højst 350 medlemmer,

10. gentager sin anmodning om, at man i traktaten nedfælder forpligtelsen for dets medlemmer til at besidde et politisk mandat, som garanterer deres legitimitet,

11. gentager sin anmodning om, at Regionsudvalget får anerkendt en status som institution,

12. anmoder om, at Regionsudvalget får ret til at anlægge sag ved De Europæiske Fællesskabers Domstol i tilfælde af manglende overholdelse af dets fortrinsrettigheder,

13. pålægger sin formand at overdrage denne resolution til Europa-Kommissionen, Parlamentet, Rådet, medlemsstaternes regeringer og de nationale parlamenter.

Bruxelles, den 18. november 1999.

Manfred DAMMEYER

Formand for

Regionsudvalget

(1) CdR 52/99 fin - EFT C 374 af 23.12.1999, s. 15.